Document ID: 32008R0097

UREDBA KOMISIJE (ES) št. 97/2008
z dne 1. februarja 2008
o določitvi dopolnilne količine surovega trsnega sladkorja s poreklom iz držav AKP in Indije za dobavo rafinerijam za tržno leto 2007/2008
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 318/2006 z dne 20. februarja 2006 o skupni ureditvi trgov v sektorju sladkorja (1) in zlasti drugega pododstavka člena 29(4) Uredbe,
ob upoštevanju naslednjega:
(1)
Člen 29(4) Uredbe (ES) št. 318/2006 določa, da se zaradi zagotovitve ustrezne dobave rafinerijam Skupnosti v tržnih letih 2006/2007, 2007/2008 in 2008/2009 začasno ustavi uporaba uvoznih dajatev za dopolnilno količino surovega trsnega sladkorja s poreklom iz držav, navedenih v Prilogi VI k navedeni uredbi.
(2)
Zadevna dopolnilna količina se mora izračunati v skladu s členom 19 Uredbe Komisije (ES) št. 950/2006 z dne 28. junija 2006 o podrobnih pravilih za izvajanje uvoza in prečiščevanja proizvodov v sektorju sladkorja v okviru nekaterih tarifnih kvot in preferencialnih sporazumov za tržna leta 2006/2007, 2007/2008 in 2008/2009 (2) na podlagi izčrpne predhodne bilance preskrbe Skupnosti za surovi sladkor. Za tržno leto 2007/2008 je iz bilance razvidna potreba po uvozu dopolnilne količine surovega sladkorja, da bi se lahko pokrile potrebe rafinerij Skupnosti.
(3)
Uredba Komisije (ES) št. 1545/2007 z dne 20. decembra 2007 o določitvi dopolnilnih količin surovega trsnega sladkorja s poreklom iz držav AKP in Indije za preskrbo rafinerij v obdobju od 1. oktobra 2007 do 30. septembra 2008 (3) določa prvo dopolnilno količino 80 000 ton za pokritje najnujnejših potreb po dobavi v prvih mesecih tržnega leta 2007/2008. V okviru sporazumov o gospodarskem partnerstvu se bo dodaten dostop sladkorja na trg določil le za tržno leto 2008/2009. Zato je ustrezna dobava surovega sladkorja za rafiniranje rafinerijam za tržno leto 2007/2008 odvisna od razpoložljivosti dopolnilnih količin. Za zagotovitev navedene dobave je treba uvesti dodatno količino 120 000 ton dopolnilnega sladkorja za tržno leto 2007/2008.
(4)
Ustrezna dobava rafinerijam se lahko zagotovi le, če se spoštujejo tradicionalni sporazumi o izvozu med državami upravičenkami. Zato je potrebna porazdelitev med države upravičenke ali skupino držav upravičenk. Za Indijo se uvede količina 4 000 ton. Ta ukrep izenači dopolnilno količino Indije za tržno leto 2007/2008 z deležem njene skupne dopolnilne količine za tržno leto 2006/2007. Preostale količine je treba določiti za države AKP, ki so se skupno zavezale, da bodo med sabo izvajale postopke za dodeljevanje količin za zagotovitev ustrezne dobave rafinerijam.
(5)
Ukrepi, predvideni s to uredbo, so v skladu z mnenjem Upravljalnega odbora za sladkor -
SPREJELA NASLEDNJO UREDBO:
Člen 1
Poleg količin iz Uredbe (ES) št. 1545/2007 se za tržno leto 2007/2008 določi dopolnilna količina 120 000 ton dopolnilnega surovega trsnega sladkorja v enakovredni količini belega sladkorja:
(a)
116 000 ton, izraženih v belem sladkorju, s poreklom iz držav, navedenih v Prilogi VI k Uredbi (ES) št. 318/2006, z izjemo Indije;
(b)
4 000 ton, izraženih v belem sladkorju, s poreklom iz Indije.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 1. februarja 2008

Labels: 3
18
17